กรมการค้าภายใน เดินหน้าจัดตลาดนัดข้าวเปลือก การชดเชยดอกเบี้ยผู้ประกอบการโรงสีและโครงการชะลอการขายข้าวเปลือก กรณีโรงสีข้าวขนาดกลางและขนาดเล็กในพื้นที่จังหวัดพิจิตรประสบปัญหาขาดสภาพคล่อง ที่อาจปิดกิจการส่งผลกระทบต่อการรับซื้อข้าวเปลือกของเกษตรกร
ตามที่มีการนำเสนอข่าว กรณีโรงสีในพื้นที่จังหวัดพิจิตร กำลังประสบภาวะวิกฤต เนื่องจากโรงสีที่เคยรับซื้อข้าว เริ่มหยุดรับซื้อข้าวจากเกษตรกรและทยอยปิดกิจการ

นายอนันต์ สุวรรณรัตน์ อธิบดีกรมการข้าว กระทรวงเกษตรและสหกรณ์ ชี้แจงว่า ในฤดูนาปี ปี 2561/62 นี้ จังหวัดพิจิตร มีพื้นที่เป้าหมายการส่งเสริมการปลูกข้าว รวมทั้งสิ้น 1,498,315 ไร่ แบ่งเป็นข้าวหอมมะลิ 409,742 ไร่ ข้าวหอมไทย 4,040 ไร่ ข้าวเจ้า 1,058,533 ไร่ และข้าวอื่นๆ 26,000 ไร่ มีการปลูกข้าวแล้วทั้งสิ้น 1,751,533 ไร่ คาดว่าจะได้ผลผลิต 952,156 ตันข้าวเปลือก
 
ขณะนี้ชาวนามีการเก็บเกี่ยวและจำหน่ายข้าวไปแล้วในพื้นที่ 647,759 ไร่ ผลผลิต 352,132 ตัน คิดเป็นร้อยละ 37 ของผลผลิตทั้งหมด ยังเหลือข้าวที่ยังไม่เก็บเกี่ยวอีกในพื้นที่ 1,103,765 ไร่ ผลผลิต 600,024 ตัน

ปัจจุบันจังหวัดพิจิตร มีโรงสีซึ่งสามารถรับซื้อข้าวเปลือกจากเกษตรกร 37 โรง กำลังการผลิตรวม 12,647 ตันต่อวัน แบ่งเป็นโรงสีข้าวขนาดใหญ่จำนวน 10 โรง มีเงินทุนหมุนเวียนมาก สามารถรับซื้อข้าวเปลือกจากเกษตรกรได้ตลอดปี และโรงสีข้าวขนาดเล็กและขนาดกลางจำนวน 27 โรง มีการรับซื้อข้าวเปลือก แต่จะรับซื้อข้าวเปลือกในช่วงที่ผลผลิตออกสู่ตลาดมากในช่วงเดือนตุลาคมถึงเดือนมกราคม ซึ่งขณะนี้มีผู้ประกอบการโรงสีขนาดเล็กและขนาดกลางบางรายประสบปัญหาขาดสภาพคล่องในการรับซื้อข้าวเปลือกจากเกษตรกร เนื่องจากสถาบันการเงินจำกัดวงเงินสินเชื่อและต้องใช้หลักประกันที่สูง ประกอบกับไม่มีคำสั่งซื้อข้าวสารจากผู้ส่งออก 
ด้านนายบุณยฤทธิ์ กัลยาณมิตร อธิบดีกรมการค้าภายใน เปิดเผยว่า ปัจจุบันมีผู้ประกอบการโรงสีข้าวที่สามารถดำเนินกิจการรับซื้อข้าวเปลือกจากเกษตรกรตลอดทั้งปีจำนวน 10 ราย ส่วนมากเป็นโรงสีขนาดใหญ่ที่มีเงินทุนหมุนเวียนจำนวนมาก มีกำลังการผลิตรวมที่สามารถรองรับผลผลิตจากเกษตรกรในจังหวัดได้ทั้งหมดปริมาณ 952,156 ตัน/ปี
  
อย่างไรก็ตาม การปิดกิจการของโรงสีอาจส่งผลกระทบต่อเกษตรกรที่อยู่ห่างไกลจากโรงสีเสียโอกาสในการนำผลผลิตไปขายได้ในราคาที่เหมาะสม โดยรัฐบาลมีแนวทางการช่วยเหลือเกษตรกรให้มีช่องทางในการจำหน่ายข้าวเปลือกในราคาที่เหมาะสม ได้แก่ การจัดตลาดนัดข้าวเปลือก โดยเชื่อมโยงโรงสีในจังหวัดและนอกพื้นที่เข้ามาแข่งขันรับซื้อข้าวเปลือกจากเกษตรกรโดยตรง 
 
นอกจากนี้ รัฐบาลได้มีโครงการชดเชยดอกเบี้ยให้ผู้ประกอบการค้าข้าวในการเก็บสต็อก เพื่อเพิ่มสภาพคล่องให้ผู้ประกอบการค้าข้าวให้สามารถรับซื้อข้าวเปลือกในช่วงต้นฤดูที่ผลผลิตจะออกสู่ตลาดมากจากเกษตรกร โดยไม่ต้องเร่งระบายผลผลิต